**Ministru kabineta noteikumu projekta**

**”Grozījumi Ministru kabineta 1999.gada 31.augusta noteikumos Nr.304 „Noteikumi par operatīvajiem transportlīdzekļiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Projekta mērķis ir svītrot un redakcionāli precizēt aktualitāti zaudējušas normas attiecībā uz kredītiestāžu tiesībām lietot operatīvos transportlīdzekļus, kā arī paplašināt personu loku, kas, ievērojot Neatliekamās medicīniskās palīdzības dienesta (turpmāk – Dienests) operatīvo medicīnisko transportlīdzekļu (turpmāk – OMT) parka atjaunošanas ietvaros iegādāto transportlīdzekļu prognozējamo pilno masu līdz 4100 kilogramiem, var vadīt Dienesta īpašumā esošos OMT. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veselības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 1999.gada 31.augusta noteikumu Nr.304 “Noteikumi par operatīvajiem transportlīdzekļiem” (turpmāk – Noteikumi) 4.11.apakšpunkts nosaka, ka Latvijas Bankai un komercbankām ir tiesības lietot Noteikumu 2.1.apakšpunktā minētos operatīvos transportlīdzekļus. Savukārt Noteikumu 7.7.2.apakšpunkts nosaka, ka Latvijas Bankas un komercbanku bruņotajiem un speciāli iekārtotajiem transportlīdzekļiem, kuri tiek izmantoti materiālo vērtību pārvadāšanai, operatīvā transportlīdzekļa statusu piešķir un, ja nepieciešams, anulē Latvijas Bankas prezidents, kā arī paredz, ka operatīvā transportlīdzekļa statusu nedrīkst piešķirt transportlīdzekļiem, kuri tiek izmantoti naudas inkasācijai.Noteikumos lietotais termins “komercbanka” atbilstoši šobrīd spēkā esošajiem tiesību aktiem saprotams kā termins “kredītiestāde”.Atbilstoši faktiskajai situācijai šobrīd nevienam no kredītiestāžu transportlīdzekļiem nav spēkā esoša operatīvā transportlīdzekļa statusa. Pēdējo 2.5 gadu laikā Latvijas Banka nav saņēmusi nevienu pieprasījumu piešķirt operatīvā transportlīdzekļa statusu kredītiestādes transportlīdzeklim. Šāda situācija skaidrojama ar to, ka saimniecisko u.c. apsvērumu dēļ kredītiestādes pašas vairs neveic materiālo vērtību pārvadājumus, uzticot šo pārvadājumu veikšanu ārpakalpojumu sniedzējiem.Ņemot vērā minēto, secināms, ka Noteikumos paredzētās kredītiestāžu tiesības lietot operatīvos transportlīdzekļus netiek izmantotas un to nepieciešamība vairs nav aktuāla. Attiecīgi Ministru kabineta noteikumu projekts ”Grozījumi Ministru kabineta 1999.gada 31.augusta noteikumos Nr.304 „Noteikumi par operatīvajiem transportlīdzekļiem”” (turpmāk – Projekts) paredz veikt grozījumus Noteikumu 4.11.apakšpunktā un 7.7.2.apakšpunktā, vairs neparedzot kredītiestāžu tiesības lietot operatīvos transportlīdzekļus materiālo vērtību pārvadāšanai.7.7.2.apakšpunkts izteikts jaunā redakcijā, tiesības izmantot operatīvos transportlīdzekļus vairs neattiecinot uz komercbankām, bet tikai uz Latvijas Banku. Vienlaikus, ņemot vērā to, ka Latvijas Banka ne tieši, ne pastarpināti nesniedz naudas inkasācijas pakalpojumus, precizētā 7.7.2.apakšpunkta redakcijā vairs netiek noteikts, ka operatīvā transportlīdzekļa statusu nedrīkst piešķirt transportlīdzekļiem, kuri tiek izmantoti naudas inkasācijai.Noteikumu 14.punkts nosaka, ka par operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība un vismaz trīs gadus ilgs attiecīgajai kategorijai atbilstošs transportlīdzekļa vadītāja stāžs, tajā pašā laikā paredzot izņēmumu, ka Iekšlietu ministrijas padotībā esošajās iestādēs un Ieslodzījuma vietu pārvaldē par operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība, nenosakot prasību pēc konkrēta transportlīdzekļa vadītāja stāža.Ceļu satiksmes likuma 23.panta pirmās daļas 6. un 7.punkts nosaka, ka transportlīdzekļu vadītāja apliecību kategorijām atbilst šādi transportlīdzekļi (izņemot traktortehniku): 6) B — mehāniskie transportlīdzekļi, izņemot A kategorijas motociklus, kuru pilna masa nepārsniedz 3500 kilogramus un kuri ir konstruēti un paredzēti ne vairāk kā astoņu pasažieru pārvadāšanai, neskaitot vadītāju, kā arī šādas kategorijas vilcēja savienojums ar piekabi, kuras pilna masa nepārsniedz 750 kilogramus. Ir atļauts arī šīs kategorijas vilcēja savienojums ar piekabi, kuras pilna masa pārsniedz 750 kilogramus, ja šā savienojuma pilna masa nepārsniedz 4250 kilogramus;7) C1 — mehāniskie transportlīdzekļi, kuri neietilpst D1 vai D kategorijā, kuru pilna masa pārsniedz 3500 kilogramus, bet nepārsniedz 7500 kilogramus un kuri ir konstruēti un paredzēti ne vairāk kā astoņu pasažieru pārvadāšanai, neskaitot vadītāju, kā arī šādas kategorijas vilcēja savienojums ar piekabi, kuras pilna masa nepārsniedz 750 kilogramus;Dienests savas pamatfunkcijas - organizēt un nodrošināt neatliekamo medicīnisko palīdzību iedzīvotājiem pirmsslimnīcas etapā, nodrošināšanai ikdienā izmanto aptuveni 200 OMT, kuru pilna masa nepārsniedz 3500 kilogramus un kuru vadīšanai nepieciešama B kategorijas transportlīdzekļa vadītāja apliecība.Atbilstoši Publisko iepirkumu likumā noteiktajam, organizējot Dienesta OMT parka atjaunošanu, daļai no plānotajiem OMT pilnā masa pārsniegs 3500 kilogramus, taču nemainīsies pārējie transportlīdzekļu tehniskie parametri (ārējie gabarīti, sēdvietu skaits, un funkcionālās prasības), līdz ar to šādu transportlīdzekļu vadīšanai būs nepieciešama vismaz C1 kategorijas transportlīdzekļa vadītāja apliecība.Praksē pierādījies, ka līdz šim Noteikumos noteiktais transportlīdzekļa vadītāja stāžs neapliecina to, ka persona šajā laika periodā faktiski ir vadījusi attiecīgas kategorijas transportlīdzekli, tādējādi pilnveidojot savas prasmes un iemaņas. Stāžs šo Noteikumu izpratnē nozīmē to, cik ilgi personai ir tiesības vadīt noteiktas kategorijas transportlīdzekli, taču ne to, ka attiecīgā persona ir papildinājusi un nostiprinājusi savas zināšanas un prasmes ar mērķi perspektīvā tās pielietot, tajā skaitā Dienesta darbiniekiem vadot operatīvo transportlīdzekli.Ņemot vērā minēto, Dienests nodrošina jauno OMT vadītāju sākotnējo apmācību, iepazīstināšanu ar darba apstākļiem un pienākumiem, kā arī periodiski, piešķirtā budžeta ietvaros, atbilstoši Publisko iepirkumu likumā noteiktajam, nodrošina OMT vadītājiem teorētiskās un praktiskās apmācības drošā transportlīdzekļu vadīšanā, kas neatšķiras Dienesta rīcībā esošajiem B un C1 kategorijas transportlīdzekļiem. Jau šobrīd liela daļa Dienesta OMT vadītāju, kuri līdz šim Dienesta operatīvos transportlīdzekļus vadīja ar B kategorijai atbilstošu vadītāja apliecību, ir ieguvuši vismaz C1 kategorijas transportlīdzekļu vadīšanas tiesības, bet vairāki desmiti darbinieku veic attiecīgas apmācības, lai nodrošinātu vismaz C1 kategorijas transportlīdzekļu vadītāju apliecības iegūšanu, taču pašreizējais regulējums pieredzējušiem Dienesta operatīvo transportlīdzekļu vadītājiem liegs vadīt Dienesta transportlīdzekļus nepietiekama C1 kategorijas transportlīdzekļa vadītāja stāža dēļ.Lai OMT parka atjaunošanas pasākumi negatīvi neietekmētu neatliekamās medicīniskās palīdzības nodrošināšanu pirmsslimnīcas etapā un novērstu situāciju, kad Dienestā trūkst normatīvo aktu prasībām atbilstoši OMT vadītāji, ir nepieciešams noteikt izņēmuma regulējumu attiecībā uz neatliekamās medicīniskās palīdzības iestādēm vai citu ārstniecības iestāžu neatliekamās medicīniskās palīdzības struktūrvienībām (nodaļām), tai skaitā Dienestu.Projekta mērķis ir svītrot un redakcionāli precizēt aktualitāti zaudējušas normas attiecībā uz kredītiestāžu tiesībām lietot operatīvos transportlīdzekļus, kā arī paplašināt personu loku, kas, ievērojot Dienesta OMT parka atjaunošanas ietvaros iegādāto transportlīdzekļu prognozējamo pilno masu līdz 4100 kilogramiem, var vadīt Dienesta īpašumā esošos OMT. Ņemot vērā minēto, Projekts paredz, ka neatliekamās medicīniskās palīdzības iestādēs vai citu ārstniecības iestāžu neatliekamās medicīniskās palīdzības struktūrvienībās (nodaļās) par C1 kategorijai atbilstošā operatīvā transportlīdzekļa vadītāju drīkst būt persona, kurai ir atbilstošas kategorijas transportlīdzekļa vadītāja apliecība. Savukārt pamatprasība, kas noteikta Noteikumu 14.punkta pirmajā teikumā, joprojām saglabāsies un attieksies uz jebkuru dienesta OMT vadītāju, kas vada B kategorijai atbilstošus transportlīdzekļus. |
| 3. | Projekta izstrādē iesaistītās institūcijas un publiskas personas kapitālsabiedrības | Dienests |
| 4.  | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums ietekmēs kredītiestāžu tiesības, Dienestu, neatliekamās medicīniskās palīdzības iestādes citu ārstniecības iestāžu neatliekamās medicīniskās palīdzības struktūrvienības, kā arī to OMT vadītājus. |
| 2. | Tiesiskā regulējuma ietekme uz tautsaimniecību un administratīvo slogu | Dienestam, neatliekamās medicīniskās palīdzības iestādēm, kā arī citu ārstniecības iestāžu neatliekamās medicīniskās palīdzības struktūrvienībām administratīvais slogs samazināsies, jo līdzšinējā trīs gadu ilgā stāža vietā par C1 kategorijai atbilstošā operatīvā transportlīdzekļa vadītāju drīkstēs būt persona, kurai ir atbilstošas kategorijas transportlīdzekļa vadītāja apliecība. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Kredītiestāžu tiesību lietot operatīvos transportlīdzekļus materiālo vērtību pārvadāšanai svītrošana neradīs ietekmi uz kredītiestāžu darbību, jo faktiski jau šobrīd kredītiestādes konkrētās tiesības neizmanto. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Veselības ministrijas tīmekļa vietnē: www.vm.gov.lv un nodots sabiedriskai apspriedei. |
| 2. | Sabiedrības līdzdalība projekta izstrādē | Projekts ticis izstrādāts sadarbībā ar Dienestu. |
| 3. | Sabiedrības līdzdalības rezultāti | Pieteikumi dalībai sabiedriskajā apspriedē, kā arī priekšlikumi par Projektu netika saņemti.Pēc Projekta izsludināšanas Valsts sekretāru sanāksmē tika saņemts Latvijas Bankas priekšlikums no Noteikumu 4.11. un 7.7.2.apakšpunkta svītrot tiesību normas par operatīvā transportlīdzekļa statusa piešķiršanu kredītiestāžu īpašumā (turējumā) esošiem transportlīdzekļiem un kredītiestāžu tiesībām šādus operatīvos transportlīdzekļus lietot materiālo vērtību pārvadāšanai. Minētais priekšlikums tika ņemts vērā un iekļauts Projektā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Banka, Dienests, neatliekamās medicīniskās palīdzības iestādes un citu ārstniecības iestāžu neatliekamās medicīniskās palīdzības struktūrvienības |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Veselības ministre Anda Čakša

Vīza: Valsts sekretārs Aivars Lapiņš

Ozoliņa 67876087

Ruta.Ozolina@vm.gov.lv